Diari Oficial de la Generalitat Valenciana


Sumari del DOGV 8950, del 12-11-2020 (2020/9296)

RESOLUCIÓ de 3 de novembre de 2020, de la Conselleria d'Educació, Cultura i Esport, per la qual s'incoa expedient de modificació de la declaració de bé d'interés cultural immaterial a favor de la Cavalcada de Reis Mags d'Alcoi.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8950

Data del DOGV
:   12-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9296


Data del document
:   03-11-2020

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 3 de novembre de 2020, de la Conselleria d'Educació, Cultura i Esport, per la qual s'incoa expedient de modificació de la declaració de bé d'interés cultural immaterial a favor de la Cavalcada de Reis Mags d'Alcoi. [2020/9296]  
La Llei 4/1998, d'11 de juny, de la Generalitat, del patrimoni cultural valencià, en el seu article primer, estableix que formen part del patrimoni cultural valencià les expressions de les tradicions del poble en les seues manifestacions musicals, artístiques, gastronòmiques o d'oci, i especialment aquelles que han sigut objecte de transmissió oral i les que mantenen i potencien l'ús del valencià.  
La ciutat d'Alcoi celebra anualment la seua Cavalcada dels Reis Mags, declarada bé d'interés cultural immaterial per Decret 199/2011, de 23 de desembre, del Consell (DOGV, núm. 6678, 26.12.2011).  
  
L'Ajuntament d'Alcoi com a organitzador i l'Associació de Sant Jordi d'Alcoi com a entitat col·laboradora han vist la necessitat de proposar determinats canvis en els actes de la referida Cavalcada dels Reis de Mags d'Alcoi, els quals comportarien una mínima modificació del contingut de l'esmentat decret, encara que sense alterar les característiques per les quals se li va atorgar el reconeixement com bé d'interés cultural immaterial.  
Així doncs, l'Ajuntament d'Alcoi ha sol·licitat unes modificacions que afecten un ajust horari de l'acte del Ban Reial i, també, acurtar el recorregut de l'itinerari, al seu tram final, tant quant al Ban Reial com la Cavalcada de Reis. La proposta que sotmeten a consideració té dos objectius: realitzar un ajust horari i acurtar el recorregut de l'itinerari en el seu tram final, de manera que les desfilades concloguen en un horari més adequat per al gaudi dels xiquets i xiquetes que, finalitzat l'acte, tornen a les seues cases per a obrir els regals que els han portat les seues majestats. D'altra banda, i principalment, perquè el desenvolupament de les desfilades transcorre exclusivament per l'àmbit de la delimitació del conjunt històric de la ciutat, declarat bé d'interés cultural en 1982, el qual posseeix valors patrimonials que contribueixen a realçar l'escenari urbà pel qual transcorren els actes esmentats.  
  
Vist l'informe tècnic favorable a la incoació de la modificació expediente de declaració de bé d'interés cultural immaterial a favor de la Cavalcada de Reis Mags d'Alcoi.  
Considerant el que disposa l'article 27 de la Llei de la Generalitat Valenciana 4/1998, d'11 de juny, del patrimoni cultural valencià, la Conselleria d'Educació, Cultura i Esport, resolc:  
  
Primer. Incoació  
Incoar expedient de modificació de la declaració com bé d'interés cultural immaterial a favor de la Cavalcada de Reis Mags d'Alcoi.  
  
  
Segon. Règim de protecció  
La gestió de la Cavalcada de Reis Mags, és competència de l'Ajuntament d'Alcoi. Si es produïra qualsevol canvi en la Cavalcada de Reis Mags, que modifique el que es disposa en l'annex del decret i en l'annex modificat, i que excedisca del normal desenvolupament dels actes de la festivitat anual, l'Ajuntament d'Alcoi l'haurà de proposar a la Direcció General de Cultura i Patrimoni, per a, si és el cas, procedir a l'autorització administrativa i consegüent modificació del present decret, justificant-ho en la millora tutelar dels valors protegits.  
  
Les administracions públiques vetlaran pel manteniment i la dignitat de la festa, i fomentaran la difusió d'aquest bé, garantiran el seu estudi i documentació amb criteris científics, i incorporaran els testimoniatges disponibles a suports materials que garantisquen la seua supervivència.  
  
  
Tercer. Notificació  
En compliment del que preceptua l'article 27.3 de la Llei 4/1998, d'11 de juny, de la Generalitat, del patrimoni cultural valencià, notificar la present resolució a l'Ajuntament d'Alcoi i a la resta dels interessats, així com comunicar-la al Registre General de Béns d'Interés Cultural per a la seua anotació preventiva.  
  
Quart. Publicació  
Publicar la present resolució amb el seu annex en el Diari Oficial de la Generalitat Valenciana i en el Boletín Oficial del Estado.  
  
València, 3 de novembre de 2020.- El conseller d'Educació, Cultura i Esport: Vicent Marzà i Ibáñez.  
  
  
  
ANNEX  
  
Nova redacció de l'annex del Decret 199/2011, de 23 de desembre, del Consell, pel qual es declara bé d'interés cultural immaterial la Cavalcada de Reis Mags d'Alcoi. Es modifica el punt 2.3 Descripció del bé, dins de l'apartat 2. Dades sobre el bé objecte de la declaració i l'apartat 3. Definició de l'àmbit espacial i temporal que queda redactat de la següent manera:  
  
2.3. Descripció del bé:  
La celebració d'aquesta festivitat s'estructura en tres actes principals:  
  
Les Pastoretes  
La celebració d'aquesta cavalcada infantil es remunta a l'any 1889. Inicialment va ser una desfilada infantil que, en la vesprada del dia 5, eixia de la ciutat per a rebre els Reis. Actualment, se celebra el matí del diumenge o del dia festiu anterior al 5 de gener i transcorre pel carrer de Sant Nicolau, per a finalitzar en la plaça d'Espanya, al costat del Naixement d'un Betlem vivent. Els protagonistes són un grup de xiquets i xiquetes abillats amb vestits de pastors, que desfilen amb els seus ramats per a acudir a l'estable i obsequiar el Xiquet. L'acte rememora l'anunci ?de l'Àngel als pastors- de la bona nova del naixement de Jesús. Com a preàmbul d'aquesta desfilada, a les 10 h, en la plaça d'Espanya els membres d'un grup de danses tradicionals preparen un esmorzar popular.   
A les 12 h s'inicia l'acte de les Pastoretes des del Partidor (zona alta del carrer de Sant Nicolau), en el qual intervenen els músics de la Corporació Musical La Primitiva, que interpreten per a l'ocasió una partitura L'entrà dels Reis inspirada en antigues nadales i cançons populars que evoquen les aromes d'aquestes terres, peça musical composta pel músic alcoià Camil Pérez Monllor expressament per a la festa dels Reis Mags. Així mateix, intervenen diversos grups de danses que ballen durant el recorregut als sons de la Corporació Musical Primitiva, entitat a la qual en 1913 el mestre Pérez Monllor va entregar la seua partitura L'entrà dels Reis. En el festeig s'incorporen carros engalanats amb verds brancatges, un ramat d'ovelles i xiquets i xiquetes abillats amb vestits rústics de pastorets i pastoretes que són els encarregats de repartir entre el públic al·leluies amb versos que evoquen el naixement de Jesús en el Portal de Betlem.  
L'acte finalitza al voltant de les 13.30 h en la plaça, amb l'Adoració dels Pastors a la Sagrada Família. Les danses i les cançonetes aconsegueixen sumar ambient a aquest acte que constitueix un immillorable preludi de la festivitat dels Reis Mags.  
Formació:  
Grup musical (Corporació Musical Primitiva)  
Grup de Danses  
Carros amb xiquets  
Grup de Danses  
Carros amb xiquets  
Grup de música popular  
Ramat d'ovelles  
  
El Ban Reial  
El dia 4 de gener de cada any la ciutat d'Alcoi es veu immersa en una certa inquietud i també una especial complicitat entre la gent: es prepara la visita dels Reis Mags. I ho anuncia i ho pregona un original telegrama, similar al que ja des de 1887 se situava en la façana de l'oficina de Correus, després en la façana de la Casa Consistorial i actualment en l'edifici de la societat Cercle Catòlic d'Obrers, en la plaça d'Espanya.  
El Ban Reial es va incorporar a la festivitat de Reis d'Alcoi, com a preludi d'aquesta, l'any 1924. Al vespre del 4 de gener un emissari de Ses Majestats recorre els carrers de la ciutat anunciant l'arribada dels Reis Mags que, després de llargues jornades de viatge des de l'Orient, acudeixen a oferir els seus presents al Xiquet Déu.  
Cap a les 18.00 h i als voltants de la plaça d'Espanya s'inicia el Pregó del Tio Piam, un acte recuperat en 1996 i que consisteix en l'anunci d'un personatge popular de l'Alcoi del segle XIX, el Tio Piam, que pregona la imminent arribada de Melcior, Gaspar i Baltasar. L'acte consisteix en una senzilla cercavila de gent vestida a la manera antiga, entre els quals es troba qui interpreta el Tio Piam. En el seu breu parlament, el Tio Piam convida a parar els batans, els telers i els molins de paper davant tan important visita que arribarà a la ciutat per la porta d'Alacant. Per a rememorar el Tio Piam va ser compost un Pregó, amb text compost per Joel García Pérez, que s'acompanya amb els sons de dolçaines i tabals.  
  
Pregó del Tio Piam  
Es fa saber a tots  
que per la porta d'Alacant  
arribarà a aquesta ciutat  
una visita molt important.  
  
L'ambaixador de Ses Majestats,  
Melcior, Gaspar i Baltasar  
ve il·lusionat a avisar  
que els tres reis demà han d'arribar.  
  
Donada la importància  
del qual us ha de comunicar  
pareu batans i telers  
i les fàbriques de paper.  
  
La feina heu de deixar  
perquè l'ambaixador puga apreciar  
que Alcoi espera impacient  
l'arribada dels Reis d'Orient.  
  
Avisats pel Pregó del Tio Piam, els representants del poble alcoià, vestits amb la indumentària tradicional (bruses, pantalons de ratlles, gorres, barrets, capes i mantes per als homes i calces, brials, gipons, mantellines i mantons per a les dones), abandonen el seu treball habitual per a dirigir-se des de la plaça d'Espanya fins a la Font Redona a rebre l'il·lustre Ambaixador reial. Amb ells van també els personatges del cèlebre Betlem del Tirisiti, bé d'interés cultural. Uns personatges que prenen vida per a entusiasmar els xiquets i xiquetes que assisteixen a aquesta popular desfilada. El Sereno, porfidiejant amb els menuts per l'hora, el Rector, el Monesillo i les Beates, el Senyoret i la Guapeta, l'Agüelo que, amb el seu caràcter nerviós i un punt irascible, arranca nombrosos crits del públic, i, per descomptat, Tirisiti, el personatge central del Betlem. La participació del públic queda assegurada pels crits que, menuts i més grans, dirigeixen a la comitiva, especialment a Tirisiti, al Torero, que rememora el matador Andrés Coloma Clásico, al Sereno per a preguntar-li l'hora i a l'Agüelo per a enfurismar-lo més encara.  
Tot aquest grup de persones puja pel carrer de Sant Nicolau per a anar a rebre a l'Ambaixador reial, per a donar principi a l'acte del Ban Reial al voltant de les 18.30 h. Aquest seguici, que anuncia la vinguda dels Reis per a l'endemà, s'acompanya amb fanfàrries musicals, encapçalant el seguici de la singular desfilada que recorre un llarg itinerari: carrer de Sant Nicolau, plaça d'Espanya, Sant Llorenç, concloent al final de l'avinguda del País Valencià.  
Una atmosfera de misteri envolta el seguici de l'Ambaixador reial, que és acompanyat per un grup de portadors de torxes que visten de patges amb una indumentària molt original. El personatge, a la part alta d'una carrossa, recita un text els versos del qual ?declamats en valencià- són un missatge d'esperança que reviva la il·lusió dels més menuts. La peça literària del Ban Reial és una composició poètica de versos populars, especialment dirigida als xiquets d'Alcoi, que anualment aporta novetats i temes d'actualitat. D'aquest text, que s'encarrega ex profeso cada any, se'n fa una edició en xicotets fulls per a ser repartides entre el públic que ocupa els carrers per a escoltar l'emissari reial, que en el seu recorregut arriba a declamar-lo en vint-i-cinc ocasions.  
Quan la comitiva arriba a la Plaça, al voltant de les 20 h, s'entreveu a la llunyania de la serra de Mariola la llum càlida de les fogueres del campament que espera l'arribada de la caravana règia. Aquestes tradicionals fogueres es documenten des de l'any 1928, estant a la seua cura un grup de membres del Centre Excursionista d'Alcoi.  
Al final d'aquest senzill seguici que acompanya en el seu recorregut l'Ambaixador, s'incorporen unes burretes que porten sobre els lloms unes bústies. En el seu interior els xiquets depositen les cartes que han escrit als Reis sol·licitant-los els joguets dels seus somnis, amb l'esperança que demà seran atesos. Sens dubte, és la part més original, atractiva i esperada del Ban Reial. El costum que els xiquets escriguen cartes als Reis es data com a mínim a Alcoi des de l'any 1931, data en la qual es crea un model de carta impresa per algun establiment tipogràfic de la ciutat.  
  
Formació:  
Motoristes de la Policia Local  
Personatges del Betlem de Tirisiti  
Grup «poble»  
Banda de música  
Grup «poble»  
Carros de presents  
Corporació Musical Primitiva  
Grup de portadors de torxes  
Carrossa de l'Ambaixador reial  
Burretes amb bústies  
  
Cavalcada de Reis Mags  
Més de mil persones participen en aquesta Cavalcada. Els motoristes de la Policia Local obrin la desfilada, precedits pels Heralds de la ciutat que anuncien el portador de l'Estrela, el qual encapçala i guia aquesta Cavalcada, l'itinerari de la qual fa un poc més de dos quilòmetre i mig a través dels carrers del Camí, Sant Nicolau, plaça d'Espanya, Sant Llorenç i avinguda del País Valencià, finalitzant a l'inici del pont de María Cristina.  
Les voreres dels carrers, els passejos i places, i fins a l'últim balcó del recorregut apareixen jalonats per un públic incondicional al qual no sembla importar-li el fred d'aquesta nit. L'esperit i la calor de la Cavalcada inunden al seu pas tots els racons d'Alcoi, i el nerviosisme dels xiquets ?i també dels majors- es manifesta quan irrompen en l'escena els primers patges, uns personatges inseparables d'aquesta Cavalcada que a Alcoi són anomenats afectuosament «els negres», la participació dels quals es documenta des de l'any 1887.  
Els Reis avancen amb sumptuositat sobre cavalcadures. Cada Rei va acompanyat pels seus patges i portadors de torxes, mentre desenes de patges mascarats de fosc són els encarregats d'entregar als xiquets els seus regals. I per a això se serveixen de llargues escales de mà amb les quals ascendeixen als balcons de les cases. Centenars de paquets ordenats en els camions que segueixen la comitiva, aconsegueixen ser distribuïts entre els destinataris que havien confiat els seus encàrrecs als organitzadors.   
El seguici dels Reis arriba a la plaça i els sobirans descendeixen de les seues cavalcadures i caminen cap al Naixement. El moment de l'Adoració al Xiquet Jesús s'adorna amb l'efecte de les bengales distribuïdes entre el públic, i l'acte se solemnitza amb focs d'artifici, volteig de campanes i efectes de megafonia amb la interpretació del Magnificat de Händel.  
Prossegueix la comitiva en la seua desfilada per l'itinerari, amb la pompa i la solemnitat que caracteritza aquesta Cavalcada, que finalitza cap a les 21.30 hores.  
El dia 6 de gener, al matí, els Reis visiten diversos centres assistencials de la ciutat per a entregar obsequis i felicitar les festes a tots aquells residents que no han pogut presenciar la Cavalcada.  
  
Formació:  
Motoristes de la Policia Local  
Heralds de la ciutat, timbalers i trompeters  
Personatges del Betlem de Tirisiti  
Grup «poble».  
Portadors de torxes i Ambaixador reial  
Grup de danses i portadors de torxes  
Grup «soc» (pastors, carros, músics), patges i portadors de torxes  
Portadors de torxes, banda de música i carrossa  
Primer Rei: Melcior i seguici (portadors de torxes, banda de música i carrossa)  
Segon Rei: Baltasar i seguici (portadors de torxes, banda de música i carrossa)  
Tercer Rei: Gaspar i seguici (portadors de torxes, banda de música i carrossa)  
Patges negres amb les escales per al repartiment de paquets  
Camions de paqueteria  
  
3. Definició de l'àmbit espacial i temporal  
Les Pastoretes se celebra el matí del diumenge o del dia festiu anterior al 5 de gener, a les 12 h des del Partidor (zona alta del carrer de Sant Nicolau) finalitzant en la plaça d'Espanya.  
El Ban Reial se celebra la vesprada del 4 de gener, iniciant-se a les 18.00 amb el pregó del Tio Piam i continua cap a les 18.30 h amb el seguici del Ban Reial, pels carrers d'Alcoi.  
La Cavalcada se celebra al capvespre del dia 5 de gener, vespra de la festa dels Reis Mags, l'itinerari del recorregut fa un poc més de dos quilòmetres i mig a través els carrers de la ciutat d'Alcoi.